Els saguntins i les saguntines que compleixen cent anys en 2023 han sigut homenatjades per l'Ajuntament
12 de maig 2023

![](/media/ijtjsxwe/img_1604_c.jpg?width=850&height=566.6666666666666)

L'Ajuntament de Sagunt ha homenatjat les cinc persones majors que durant este any compleixen o han complit un segle de vida. El saló de plens del consistori ha sigut el lloc triat per a celebrar este acte i l'alcalde de Sagunt, Darío Moreno, juntament amb el regidor de Serveis Socials i Majors, Alejandro Sotoca, han entregat una placa commemorativa i un ram de flors a cadascuna d'aquestes persones. Un dels veïns centenaris no ha pogut assistir a l'homenatge i han sigut ells, després de l'acte este matí, els que han acudit a la residència pública del Port de Sagunt per a rendir-li un homenatge per la seua longeva vida.

Com és habitual des de fa un temps, en el transcurs de la Setmana Cultural de les Persones Majors, que en este 2023 s'ha celebrat entre el 8 i el 12 de maig, es realitza un homenatge als saguntins i les saguntines que compleixen 100 anys. L'alcalde els ha donat l'enhorabona de tot cor i ha manifestat: **«No tothom arriba a xifres excepcionals com les vostres, us heu convertit en un testimoni de l'evolució d’este país en els últims cent anys. Vosaltres sou història viva del municipi i un exemple de que les nostres societats avancen».** Finalment, Darío Moreno ha reflexionat sobre l'adaptació dels serveis a una realitat en la qual les persones cada vegada viuen més anys.

![](/media/ereixfhr/img_1591_c.jpg?width=850&height=561.8806306306307)

Per part seua, Alejandro Sotoca ha llegit una breu biografia de les quatre persones centenàries que han assistit al saló de plens i cadascun d’estos resums vitals ha acabat amb sonores ovacions. Així mateix, el regidor de Serveis Socials i Majors ha volgut remarcar la importància este acte: **«Hui és un dia dels què més ens agraden, tant a Darío com a mi, és l'homenatge a les persones centenàries del nostre municipi».** A l'acte en homenatge a les persones amb un segle de vida també han assistit altres regidors de la Corporació Municipal.

Les persones que han sigut homenatjades este matí en l'esdeveniment han sigut M. Agustina Alves González, María Manuela Yuste Sánchez, Manuel Queralt Mendoza i María Ballester Dura. A més, l'alcalde i el regidor han assistit personalment a la residència pública del Port de Sagunt per a entregar l'obsequi commemoratiu a Daniel Pérez Soria.

![](/media/tw1d4ltf/whatsapp-image-2023-05-12-at-14-31-26_c.jpg?width=850&height=561.8806306306307)

**Lliurament dels premis del concurs de fotografia i relats de la Setmana Cultural de les Persones Majors**

Després d’este acte commemoratiu, l'alcalde de Sagunt i el regidor de Serveis Socials, i altres regidors i regidores de la Corporació Municipal han entregat els premis del concurs de fotografia i relats de la Setmana Cultural de les Persones Majors. Els guardons han sigut elaborats pels usuaris de Centre Ocupacional Socoltie i del programa Voramar del departament de Serveis Socials.

El 1r premi en la categoria de narrativa ha sigut per a Víctor Puentes per _Historia de amor_, en segon lloc, ha quedat Paqui Peruga amb _La infancia y los amigos_ i la tercera posició ha sigut per a Vicenta Dolz per _Contra_ _la soledad_. Amb relació al concurs de fotografia, Selva Puente ha obtingut el 1r premi amb una instantània titulada _Puesta de sol_, Mari Carmen Díaz ha obtingut el segon lloc amb _La rueda del tiempo_ i Isidro Andújar ha quedat en tercera posició per la fotografia _Alegría._

_![](/media/vnjdtqet/img_1700_c.jpg?width=850&height=500.61936936936934)_

*   [](http://www.facebook.com/sharer.php?u=https://aytosagunto.es/va/actualitat/els-saguntins-i-les-saguntines-que-compleixen-cent-anys-en-2023-han-sigut-homenatjades-per-l-ajuntament/ "Facebook")
*   [](http://twitter.com/share?url=https://aytosagunto.es/va/actualitat/els-saguntins-i-les-saguntines-que-compleixen-cent-anys-en-2023-han-sigut-homenatjades-per-l-ajuntament/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/els-saguntins-i-les-saguntines-que-compleixen-cent-anys-en-2023-han-sigut-homenatjades-per-l-ajuntament/ "Linked In")
*   [](mailto:?body=https://aytosagunto.es/va/actualitat/els-saguntins-i-les-saguntines-que-compleixen-cent-anys-en-2023-han-sigut-homenatjades-per-l-ajuntament/)